Annemarie Viegas vertel meer van haar lewe in Dubai.
JY LEES NOU Annemarie Viegas vertel meer van haar lewe in Dubai.
Om te reis was nog altyd vir my lekker, maar die Midde-Ooste was nooit op my reislys nie. Toe kom die werksgeleentheid - 'n kontrak vir drie jaar in Dubai, een van die sewe Verenigde Arabiese Emirate. Opwindend! Hier is ek nog steeds amper vyf jaar later.
Die bevolking bestaan omtrent 80% uit ander nasionaliteite en 20% Emiraties. Die grootste hoeveelheid "ander nasionaliteite'' is Indiërs, Pakistani's, en Fillipyne. Verder is daar 'n klomp Britte, Suid-Afrikaners, Duitsers, Italianers, Turke, Keniane, Sudanese en Chinese.
Baie van die Indiërs en Pakistani's is konstruksiewerkers en taxi-bestuurders, maar dan is daar ook baie van hulle in besigheidsbedrywe.
Meeste Emiraties werk tans nog in staatsdiensorganisasies soos Binnelandse Sake, paspoortbeheer, verkeersdepartemente en die polisie. Die jonger garde praat veral goed Engels en baie van hulle word Engeland en Amerika toe gestuur om te studeer. Die Emiraties het 'n baie duidelike nasietrots. Op hul nasionale dag word hul motors versier met landsvlae en daar word kompetisies gehou om die mooiste versierde motor te bekroon. Hulle hou van weelde, ruimte en privaatheid.
Daar is woongebiede buite die gewoel van die stad – groot villas met pragtige tuine, maar dan ook baie woonstelgeboue wat gewoonlik 'n gym, swembad en speelplek vir kinders het. In elke woongebied is 'n park - baie van hulle met 'n tartanbaan, wat natuurlik heerlik is om op te stap, en 'n fietspad.